น้ำมัน110เหรียญสิ้นปี
TOPคาด9เดือนกำไร1.3หมื่นล. ออยล์ล่วงหน้าวันแรก164สัญญา
18 ต.ค. 2554

TOPคาด9เดือนกำไร1.3หมื่นล. ออยล์ล่วงหน้าวันแรก164สัญญา
ไทยออยล์ มองราคาน้ำมันโลกไตรมาส 4 เฉลี่ย 105-110 เหรียญสหรัฐ กระเตื้องขึ้นจากไตรมาส 3 หลังเศรษฐกิจต่างประเทศมีทิศทางที่ดีขึ้น
นายสุรงค์ บริษัท ไทยออยล์ (TOP) เปิดเผยว่า ราคาน้ำมันในไตรมาส 4 นี้คาดว่าจะเฉลี่ยอยู่ที่ 105-110 เหรียญสหรัฐต่อบาร์เรล เพิ่มขึ้นเล็กน้อยจากไตรมาส 3 ที่คาดไว้เฉลี่ย 100-105 เหรียญสหรัฐต่อบาร์เรล เนื่องจากความต้องการใช้น้ำมันจะเพิ่มขึ้นได้ หลังปัจจัยต่างประเทศมีทิศทางดีและประเทศมีการฟื้นฟูจากอุทกภัย 
“ปัจจุบันระดับการใช้น้ำมันอาจจะลดลงบ้าง แต่เชื่อว่าความต้องการใช้น้ำมันจะกลับมาปกติในช่วงสิ้นปีนี้หรือต้นปีหน้า และน้ำท่วมจะใช้เวลาฟื้นฟูไม่นาน กระทบต่อเศรษฐกิจเพียง 1% เท่านั้น” นายสุรงค์ กล่าว
นอกจากนี้ ประเมินว่าค่าการกลั่นรวม (GIM) ไตรมาส 4 จะเฉลี่ยอยู่ที่ 89 เหรียญสหรัฐต่อบาร์เรล ซึ่งจะมีผลให้บริษัทมีกำไรหรือขาดทุนจากการสำรองน้ำมันหรือไม่ยังบอกไม่ได้ แต่ไตรมาส 3 บริษัทมีกำไรจากการสำรองน้ำมันเล็กน้อย โดยกำไรบริษัทช่วง 9 เดือนแรกของบริษัทอยู่ที่ 1.3 หมื่นล้านบาท ทั้งนี้ 6 เดือนมีกำไรสุทธิ 1.04 หมื่นล้าน
อย่างไรก็ดี ผลกระทบน้ำท่วมส่งผลกระทบทางอ้อมทำให้บริษัทมีต้นทุนขนส่งมากขึ้น เนื่องจากรถต้องเดินทางอ้อมไปทางภาคตะวันออกเฉียงเหนือก่อนตัดเข้าเส้นทางไปภาคเหนือ และปัจจุบันบริษัทต้องขนส่งน้ำมันเพิ่มขึ้นเป็น 10 ล้านลิตรต่อวัน จากปกติ 8 ล้านลิตรต่อวันเพื่อป้องกันหรือบริหารความเสี่ยงการขนส่งน้ำมันในอนาคต 
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) หรือ TFEX กล่าวว่า ได้เริ่มให้ซื้อขายสัญญาซื้อขายอ้างอิงน้ำมันดิบล่วงหน้า (ออยล์ ฟิวเจอร์ส) วันที่ 17 ต.ค. เป็นวันแรก โดยมีการซื้อขาย 164 สัญญา 
ทั้งนี้ ออยล์ ฟิวเจอร์ส จะใช้เวลาเรียนรู้ในช่วง 34 เดือนแรกนี้ ทำให้ปริมาณการซื้อขายอาจไม่ได้สูงนัก แต่หากสภาพคล่องสูงเชื่อว่าจะมีส่วนดึงให้ผู้ใช้น้ำมันเข้ามาใช้ออยล์ ฟิวเจอร์ส 
ปัจจุบันอยู่ระหว่างหาผู้ดูแลสภาพคล่อง (มาร์เก็ตเมกเกอร์) คาดว่าจะมีประมาณ 2 ราย เช่น บล.โกลเบล็ก ส่วนผู้ค้าน้ำมันนั้นในเบื้องต้นน่าจะเป็นบริษัท ไทยออยล์